život, ktorý vedú, sprevádzajú aj trochu netradičné sviatky radosti a pokoja - Vianoce.
Sedem mimoriadne nadaných detí, ktoré svoj talent zdedili po rodičoch. O "hudobnom hluchu" sa u Bažíkovcov nedá ani len hovoriť. Lásku a cit pre hudbu si odovzdávajú medzi sebou, no nemajú problém podeliť sa o ne s celým okolím. Nespočetné množstvo koncertov, práca a rodinné záležitosti im už v súčasnosti nedávajú veľa možností na spoločné trávenie voľného času v kruhu celej rodiny. Ak sa však dá, určite spolu prežívajú aspoň sviatky Narodenia Ježiša Krista. Aj keď - veľkú časť Vianoc trávia na pódiách.
"Vianoce sú, okrem iného, obdobím, kedy mávame najviac koncertov. Podobne to bude aj tento rok. Na niektoré chodíme celá rodina, iné absolvujeme len my, súrodenci. Odhliadnuc od hektickosti tohto obdobia, zažívame v ňom veľa radosti, ktorú sa snažíme ľuďom rozdávat, ale zároveň ju čerpáme z tvárí a duší mnohých dobrosrdečných ľudí. Koncerty sú tiež príjemným dôvodom a príležitosťou na stretnutie sa celej našej rodiny," hovoria o čase Vianoc súrodenci Bažíkovci.
Občas si vypočujú
vlastné cédečko
S hudbou sa narodili a vyrastali. Odmalička všetci spievali, postupne sa učili hrať na hudobné nástroje, väčšia časť z nich vyštudovala, či ešte stále študuje na konzervatóriách. Život bez hudby si teda určite ani jeden člen rodiny nedokáže predstaviť. Naše tušenie bolo správne - hudba je s nimi vždy a všade. "Niekedy si zvykneme zaspievať aj pri spoločnom vianočnom obede, ale prevažne si pri posedeniach pustíme nejakú príjemnú hudbu ako "kulisu" k nekonečným rozhovorom," dodávajú rodičia Oľga a Štefan Bažíkovci. Dozvedeli sme sa aj to, že súrodenci Bažíkovci si nielen radi zaspievajú, ale občas si svoje výkony s radosťou vypočujú z prehrávača. "Stáva sa, že si spolu zaspievame, ale je to skôr v čase, keď máme pred sebou koncert alebo iné vystúpenia. Spoločných chvíľ pre seba nemáme veľa a tak ich zvykneme tráviť iným spôsobom... Ak však u nás počuť inú hudbu ako spievanú, znamená to, že niekto "povinne" cvičí na svoj hudobný nástroj, alebo si niekto z nás len tak hrá pre vlastné potešenie. Občas si však sami seba pustíme z CD a tak si spievame sami sebe," dopĺňajú sa v rozhovore mladí hudobníci.
Hlavne, aby boli spolu a šťastní
Na Oravu zvyky a tradície nepochybne patria. Bez nich by si totiž sviatky mnohí Oravčania, tobôž tí, ktorí bývajú na dedinách, ani nevedeli predstaviť. Inak to nie je ani u Bažíkovcov. Aj oni prežívajú štedrovečerný deň podľa tradícií, ktoré si Oľga a Štefan priniesli ešte z detstva.
"Štedrý deň našej mladosti sme trávili podobne, ako mnoho ľudí na dedinách. Ráno sme sa všetci spolu vybrali na adventnú svätú omšu, potom sme sa spoločne naraňajkovali – len tak skromne, lebo v ten deň je zvykom postiť sa, mäso teda nejeme. Do obeda sme robili bežné domáce práce, išli sme na cintorín, nakŕmili sme hydinu a domáce zvieratká. Aby sme mali večer viac času, nanosili sme aj drevo na kúrenie. Všetky tieto zvyky viac-menej zachovávame až dodnes. Po obede sa venujeme príprave štedrovečernej večere a balíme darčeky. O piatej večer je na stole štedrá večera. Potom sa "vrhneme" pod stromček a tešíme sa z darčekov. A v tom čase už pred dverami čakajú koledníci," dodávajú manželia Bažíkovci.
Na vianočnom stole u Bažíkovcov nikdy nesmie chýbať hríbová kapustnica, kapor, rybacie rezne a, samozrejme, oblátky s medom. Oľga, výborná kuchárka, nám prezradila, že okrem spomínaných tradičných dobrôt zdobí ich štedrovečerný stôl aj studená slivková polievka. "Pred aj po večeri sa všetci spolu pomodlíme a prečítame si úryvok zo Svätého písma. Po celý čas nám v pozadí znie vianočná hudba. Vianoce teda neprežívame nijako výnimočne. Výnimočné je však na nich teraz hlavne to, že sme spolu, v pokoji a v radosti," dodáva Oľga Bažíková.
Superstar poznačila aj Vianoce
Veľkou udalosťou v rodine Bažíkovcov bola Peťova účasť v druhej sérii speváckej súťaže Superstar. Peťa v tom čase podporovala celá Orava. Všetci boli patrične hrdí na mladého, nadaného a fešného speváka, ktorý to v súťaži dotiahol ďaleko –skončil štvrtý. Hrdí boli aj jeho súrodenci, rodičia a známi. Účinkovanie v Superstar však poznačilo aj vtedajšie rodinné vianočné svia-tky. "Snažili sme sa ich tráviť tak, ako predtým – v kruhu rodiny, priateľov, známych... Samozrejme, okolnosti a mnohí ľudia nám pripomínali tento superstarovský "boom", takže zabudnúť sa naň nedalo. Tie Vianoce boli odlišné aj v inom – dostali sme viac listov a pohľadníc, ako zvyčajne, mali sme viac návštev (keďže sme sa spoznali s mnohými novými ľuďmi) a Peťo mal okrem spoločných koncertov aj mnoho vlastných vystúpení," spomínajú manželia Bažíkovci. S hudbou súvisí aj najkrajší darček, ktorý rodičia od svojich detí dostali. "Veľmi nás prekvapili a potešili, keď nám dali pod stromček svoje spoločné prvé cédečko a zaspievali nám jednu z vlastných piesní."
Tichú noc s nimi nôtil aj pes
Smiechu a radosti si táto deväťčlenná rodinka užíva v priebehu celého roka viac, než dosť. Aj keď teraz, keď už všetci študujú alebo pracujú, sú spoločné chvíle skôr vzácnosťou. Cez Vianoce si však užijú zábavy až-až. "Dobre sme sa nasmiali počas nejedného Štedrého večera. Vtedy je u nás zvykom chodiť z domu do domu, koledovať. Raz sa nám stalo, že prvý z nás, ktorý otvoril dvere, sa potkol na prahu, spadol, a my všetci na neho. Keď sa prišli domáci pozrieť, čo to je za rachot, a uvideli nás pováľaných na zemi... Všetci sme sa na tej situácii neskutočne nasmiali. Tiež sa nám stalo, že spolu s nami začal "spievať" Tichú noc aj pes. A tak sme ju od smiechu nemohli ani dospievať."
BAŽÍKOVCI V SKRATKE
Štefan (53) – učí na ZUŠ v Tvrdošíne klavír a hudobnú teóriu.
Oľga (50) – je nezamestnaná, angažuje sa v treťom sektore, je známou liečiteľkou.
Monika (29) – Učí na Žilinskej univerzite a ZUŠ v Tvrdošíne hudobné predmety (klavír, dirigovanie), vedie fakultný miešaný spevacky zbor.
Pavol (27) – Učí na ZUŠ v Trstenej a v Tvrdošíne, je dirigentom troch chrámových speváckych zborov.
Dominik (25) – spolu s manželkou žije a pracuje v Bratislave. Absolvoval Konzervatórium v Žiline, odbor husle.
Peter (22) – Študuje na Žilinskej univerzite (hudobnú výchovu + hru na husliach) a koncertuje so svojou kapelou.
Stanislav (20) – študuje na Akadémii umení v Banskej Bystrici hru na klavíri.
Terézia (17) – študuje na Gymnáziu v Tvrdošíne
(3. ročník).
Anna (15) – študuje na Gymnáziu v Tvrdošíne
(1. ročník).
Súrodenci spolu tvoria vokálne septeto B7